Direcția de Înregistrare Sistematică

**APROB,**

 **Alexandru Laurențiu BLAGA**

 **DIRECTOR GENERAL**

**REFERAT DE APROBARE**

**privind modificarea și completarea Procedurii şi a modalităţii de alocare a sumelor, precum şi raportarea de către beneficiari a stadiului de execuţie a lucrărilor pentru lucrările de înregistrare sistematică iniţiate de unităţile administrativ-teritoriale, aprobate prin Ordinul directorului general al Agenției Naționale de Cadastru și Publicitate Imobiliară nr. 819/2016, cu modificările și completările ulterioare**

Prin Ordonanța de urgență a Guvernului nr. 35/28.06.2016 au fost aduse modificări și completări Legii cadastrului și a publicității imobiliare nr. 7/1996, republicată, cu modificările și completările ulterioare, care au creat, începând cu anul 2016, cadrul legal necesar finanțării de către Agenția Națională de Cadastru și Publicitate Imobiliară a lucrărilor de înregistrare sistematică demarate de unitățile administrativ-teritoriale la nivel de sector cadastral.

Prin reglementările instituite de acest act normativ se urmărește accelerarea realizării cadastrului în România și implementarea Programului național de cadastru și carte funciară, în perioada 2015 - 2023, prin înregistrarea sistematică a tuturor imobilelor de pe teritoriul țării, a cărui realizare constituie o necesitate întrucât va asigura punerea în aplicare a obiectivelor asumate de către statul român, precum dezvoltarea agriculturii, infrastructurii, elemente vitale pentru dezvoltarea economică.

Agenția Națională de Cadastru și Publicitate Imobiliară, în calitate de autoritate în domeniul cadastrului şi al publicităţii imobiliare care finanţează lucrările de înregistrare sistematică, monitorizează în mod constant și activ aplicarea prevederilor *Procedurii şi modalităţii de alocare a sumelor, precum şi raportarea de către beneficiari a stadiului de execuţie a lucrărilor pentru lucrările de înregistrare sistematică iniţiate de unităţile administrativ-teritoriale*, aprobată prin Ordinul directorului general al Agenției Naționale de Cadastru și Publicitate Imobiliară nr. 819/2016, cu modificările și completările ulterioare (denumită în continuare Procedură).

Având în vedere modificarea Legii nr. 7/1996 prin art. 9 alin. 28 lit. (e) din Legea nr. 192/2020, potrivit căruia ”Plata serviciilor de înregistrare sistematică la nivelul unităţii administrativ-teritoriale se stabileşte la un preţ unitar pe hectar. În cazul imobilelor cu proprietari neidentificaţi se achită 10% din preţul unitar pe hectar", se impune adaptarea prevederilor Procedurii pentru asigurarea unei finanţări unitare a lucrărilor de înregistrare sistematică, indiferent dacă acestea se desfăşoară la nivelul întregii unităţi administrativ-teritoriale sau pe sectoare cadastrale.

Astfel, în cuprinsul alineatului (8) a articolului 5 punct 11 din Procedură, se stabileşte decontarea imobilelor cu proprietari neidentificaţi cu 10% din preţul contractat pentru un imobil, abrogându-se totodată prevederile care reglementau decontarea unui cuantum mai mic decât valoarea contractată/imobil.

De asemenea, prevederile procedurale se completează cu Anexa nr. 10 şi Anexa nr. 11 cuprinzând modele corespunzătoare de Procese-verbale de recepţie cantitativă şi calitativă aferente livrărilor Documentele tehnice ale cadastrului - spre publicare şi finale.

Totodată, în considerarea acțiunilor excepționale întreprinse la nivel național și a măsurilor dispuse de autoritățile şi instituţiile publice pentru prevenirea propagării virusului COVID – 19, precum și a solicitărilor transmise de Uniunea Geodezilor din România și Asociația Comunelor din România, în cuprinsul Procedurii a fost stabilită posibilitatea prelungirii termenelor contractelor de finanțare încheiate în trimestrul 4 a anului 2019 și în anul 2020.

Prin urmare, în cuprinsul punctului 7 al articolului 5 din Procedură se introduce alineatul (28) care stabilește:*„Prin excepţie de la prevederile alin. (2), pentru contractele de finanţare încheiate în trimestrul IV al anului 2019 și în anul 2020, termenul se poate prelungi până la data de 30 noiembrie 2021 în cazul lucrărilor de înregistrare sistematică pentru care a fost emis Procesul verbal de recepţie cantitativă şi calitativă aferent Livrării nr. 1 «Documentele tehnice ale cadastrului - copie spre publicare», până cel târziu la data de 31 mai 2021.”* De asemenea, se completează alineatul (26) al aceluiași punct prin clarificarea contractelor de finanțare cărora le sunt aplicabile aceste prevederi, respectiv cele încheiate în trimestrul II sau trimestrul III al anului 2019.

În considerarea celor mai sus menționate, vă rugăm să aprobațimodificarea și completarea Procedurii şi a modalităţii de alocare a sumelor, precum şi raportarea de către beneficiari a stadiului de execuţie a lucrărilor pentru lucrările de înregistrare sistematică iniţiate de unităţile administrativ-teritoriale, aprobată prin Ordinul directorului general al Agenției Naționale de Cadastru și Publicitate Imobiliară nr. 819/2016, cu modificările și completările ulterioare, conform proiectului de ordin anexat.